Novela ZDDPO-2F

Pojasnilo DURS, št. 4200-1393/2011, 26. 7. 2011 

Obveščamo vas, da je v Uradnem listu RS, št. 59 z dne 25. 7. 2011, objavljen Zakon o dopolnitvah Zakona o davku od dohodkov pravnih oseb – ZDDPO-2F, ki začne veljati naslednji dan po objavi, to je 26. 7. 2011.

Na podlagi novele ZDDPO-2F se v Zakonu o davku od dohodkov pravnih oseb – ZDDPO-2 (Uradni list RS, št. 117/06, 56/08, 76/08, 5/09, 96/09, 110/09 – ZDavP-2B in 43/10) dopolnjujejo določbe XII. poglavja, ki se nanašajo na obdavčitev dohodkov z virom v Sloveniji. Dopolnitvi sta dve, obe se nanašata na oprostitev od izračuna, odtegnitve in plačila davčnega odtegljaja.
1.	V skladu z novo točko č) v 2. točki prvega odstavka 70. člena ZDDPO-2 so iz obdavčitve na viru izvzete obresti, ki jih plača Slovenija posojilojemalcu državnih dolžniških vrednostnih papirjev na sredstva, ki jih ta posojilojemalec zagotovi kot pokritje v poslu posojanja lastnih dolžniških vrednostnih papirjev, ki se opravi v skladu s 83. členom Zakona o javnih financah (Uradni list RS, št. 11/11 – UPB4).
2.	Z novim 70.b členom ZDDPO-2 je določena posebna ureditev davčnega odtegljaja od plačil v zvezi z začasnim mehanizmom zagotavljanja finančne stabilnosti v euroobmočju. Ne glede na določbe 70. člena tega zakona se davek ne izračuna, odtegne in plača od plačil Slovenije, ki izhajajo iz poroštva za obveznosti delniške družbe, ustanovljene za namen zagotavljanja finančne stabilnosti v območju eura v skladu z Zakonom o poroštvu Republike Slovenije za zagotavljanje finančne stabilnosti v euroobmočju (Uradni list RS, št. 59/10).